Jonathan Jansen: ‘Ons het baie bewyse’Jonathan Jansen. Foto: www.ufs.ac.za Prof. Jonathan Jansen, rektor van die Universiteit van die Vrystaat (UV), het Dinsdag gesê hy was nog nooit so bang nie soos tydens Maandagaand se chaos by Shimlapark. Jansen het Dinsdag lede van die media toegespreek oor geweld op die kampus. “Ek is baie teleurgesteld oor wat gebeur het,” het Jansen gesê met verwysing na betogers wat Maandagaand op die veld gehardloop het tydens die wedstryd tussen die Shimlas en die Madibaz. Jansen het saam met dr. Choice Makhetha, vise-rektor van eksterne betrekkinge van die UV en Lis Lange, waarnemende viserektor: akademies, die media toegespreek. Volgens Jansen sal die universiteit alles in sy vermoë doen om enige persone wat hulle aan geweld skuldig gemaak het aan die pen te laat ry. Jansen het gesê van die mense wat aan gewelddadige aksies deelgeneem het, is nie studente nie. Volgens Jansen sal die betrokke mense geïdentifiseer word en sal daar dissiplinêr sowel as strafregtelik teen hulle opgetree word. “Die gebeure van Maandagaand is ŉ reuse-terugslag vir die transformasieproses. Ons het soveel vordering die afgelope paar jaar gemaak, maar dit wys ons het nog ŉ lang pad om te stap. ŉ Mens kan nie ŉ eeu oue universiteit en sy gemeenskap oornag verander nie. Ons het 32 000 studente op die kampus. Die oorgrote meerderheid is ordentlik en wil brûe bou. Soveel studente, swart en wit, het baie hegte vriende geword. Hulle is platgeslaan oor Maandagaand se gebeure.” Lange het intussen bevestig dat die CR Swart-standbeeld op die kampus Dinsdag aan die brand gesteek, beskadig en later verwyder is en in ŉ visdam gegooi is. Sy kon egter nie sê wat die omvang van die skade op die kampus is nie. Volgens Lange is baie vensters gebreek, is daar brande op kampus gestig en het veral Huis Abraham Fischer (Vishuis) Maandagaand erg deurgeloop. Sy kon ook nie uitbrei oor hoeveel mense beseer is in die geweld nie. Marike van As, ŉ woordvoerder van AfriForum, het intussen aan Maroela Media gesê dat hulle talle boodskappe van vrouestudente in die koshuise ontvang het wat gesê het hulle is te bang om hul koshuise te verlaat. Volgens die studente het hulle dreigemente ontvang dat hulle aangerand sal word indien hulle op die kampus rondbeweeg. “Ons het AfriForum se Bloemfontein-buurtwag gevra om die vroue wat uit die koshuise wil gaan by hul koshuise te gaan haal. In die stadium weet ons net van vroue in Madelief en Vergeet-My-Nie wat gehaal wil word.” Die universiteit het ook in ŉ verklaring gesê dat die veiligheid van die inwoners in die koshuise ŉ groot bekommernis vir die bestuurslede is. “In een geval moes ŉ koshuis ontruim en alternatiewe verblyf vir studente gereël word. Die situasie is onder beheer in die ander koshuise.”